
МОДЕЛОТ НА СЕМЕЈСТВОТО ВО РЕКЛАМНИТЕ СЕГМЕНТИ ОД ПРОГРАМИТЕ НА ТЕЛЕВИЗИИТЕ ВО РЕПУБЛИКА МАКЕДОНИЈА

АПСТРАКТ

Значаен дел од рекламните пораки што се емитуваат на програмите на телевизиите во Република Македонија се однесуваат на семејството или на моменти од неговото живеење. Тука спаѓаат делови од кампањата на Владата на Република Македонија за вредностите на семејството, како и чисти рекламни пораки за различни производи и услуги.
Во овие сегменти од телевизиската програма се вградени различни модели на семејството, односно се истакнуваат одредени улоги, а посебно значењето на семејството како целина (мајка, татко и деца). Во програмите можат да се препознаат идеални типови на улогите во семејството, а одделната анализа за даден временски период треба да покаже какви се семејните односи што ги претставуваат и промовираат овие рекламни содржини (со доминантни улоги, со семејно разбирање, со заведувачки пораки и сл.).
Клучни зборови:  семејство, рекламни пораки, кампања, улоги во семејството, телевизии во Република Македонија.

THE FAMILY MODEL IN THE CONTEXT OF ADVERTISING AT THE MACEDONIAN TELEVISION PROGRAMS

ABSTRACT

A significant part of the commercials broadcasted on the television programs in the Republic of Macedonia is related to the family or moments of family life. This includes parts of the Macedonian Government campaigne on family values as well as advertisements for various products and services.

[bookmark: _GoBack]Different models of family are built these segments of television programs that emphasize certain roles, especially the importance of the family as a whole (mother, father and children). 
Ideal types of the roles in the family could be recognized throughout the programs whereas separate analysis of a certain period should demonstrate the type of family relations presented and promoted by this advertising content (with dominant roles, family understanding, enticing messages etc.)

Вовед
Телевизијата претставува главен извор на информација и комуникација со општеството. Семејството како основна алка во општеството често се користи од страна на телевизијата за да се постигне одредена цел (поучна, едукативна, индикативна, манипулаторска).  Луѓето,  сакајќи или не, се идентификуваат со она што го гледаат и ги имитираат прикажаните содржини, затоа е важно како телевизијата го прикажува семејството. Семејството на телевизија е портретирано на различни начини во завиност од програмите, предмет на анализа на овој труд се семејствата и нивните членови прикажани во рекланите пораки на телевизиите во Република Македонија.Семејство многу често се користи како симбол во маркетиншки цели. Причините можат да се разгледуваат од два аспекти. Прво, како можност  да се зголеми профитот на компаниите, второ како и начин државата да делува на општото мислење и ставовите на граѓаните во општеството.
Содржина
Во рекламите кои вклучуваат семејство, се даваат информации за расата, општествената класа, полот, вредностите, улогите. Тие не само што ги опишуваат овие социјални категории, пропишуваат однесување во согласност со општествените идеали и норми. вклучени се односи меѓу различни семејни врски, маж и жена, брат сестра, родители деца, а понекогаш и членови на поширокото семејство (O'Barr, William M., 2006).  Овие односи најчесто се исполнети со многу љубов, внимание, посветеност и грижа за семејството како целина. Бидеќи ваквите релации им се намеетнуваат на луѓето како општествено исправни и посакувани, семејниот живот е можеби најсилниот психолошки фактор кој можат да го искористат компаниите. Според Belk и Pollay,  “Не само што рекламите ни го покажуваат идеалниот живот, тие не учат и како да живееме” ( 2002). 
Рекламните спотови кои што  прикажуваат модели на семејство на македонските телевизии најосновно можат да се поделат на рекламни спотови нарачани од Владата на Република Македонија и се емитуваат бесплатно и комерцијални, каде нарачатали се домашни или странски компании кои рекламираат одреден вид услуги и/или производи.
Спотовите кои се обележани како „бесплатно емитување“ се  дел од кампањата на Владата за зајакнување на зголемување на семејството, промовирање на семејните вредности, спречување на абортусот и слично. Може да се забележи дека ваквите спотови се многу застапени на македонските телевизии како дел од политиката на Република Македонија за зголемување на наталитетот. Според НВО Инфоцентарот, само Генералниот секретаријат на Владата, во изминативе три години, распишал тендери, потпишал дури осум медиумски кампањи од кои најголем дел се поврзани со промоција на семејството (НВО-Инфоцентар, 2014).
	Слоганите што ги обележуваат овие спотови гласат: “Создади иднина”, ”Избери живот”, ”Имај трето дете”, ”Верувај во семејните вредности”, “Продолжи го семејното стебло” и слично. Овие слогани се всушност пораките кои што Владата сака да им ги пренесе на граѓаните. Во овие рекламни спотови пораката директно се пренесува, без да се насeтува и претпоставува, иако може да се забележи дека затскрени се проткајуваат симболите на традиционалните семејни вредности карактеристични за нашето општество.
· Во рамките на кампањата “Имај трето дете”, силен впечаток остава спотот во кој е прикажан млад брачен пар со пет деца. Тие се прикажани како вистинско семејство, документирано во рекламен спот, а не како актери кои глумат семејство. Мажот и жената, односно мајката и таткото кои се на возраст од 32 години, раскажуваат за нивното секојдневие со пет деца. Притоа содржински и со кадри се подеднакво застапени. Со весел израз на лицата и голем ентузијазам раскажуваат дека и покрај обврските животот со пет деца е прекрасен и исполнет.
· Втор, сличен спот е спотот во кој млада жена раскажува како родила три деца, а во меѓувреме се стекнала со диплома и кариера на правник. Жената ја има централната улога и со глас и со слика, додека мажот/сопругот се гледа во позадина.
· Старец на постела пред умирање размислува за својот живот и се прашува што кога ќе се дојде до крајот на животот. Се вртат слики од животот на стариот човек со сопругата и децата, слики од развојот на неговата кариера, додека машки глас како наратор на спотот заклучува со речениците:”Најважно е да останеш запаметен како добар сопруг и родител”. Последниот кадар е мало девојче кое трча кон креветот на својот дедо. 
· Во реклама со слична порака прикажани се млади луѓе кои се запознаваат на факултет, се вљубуваат, градаат кариера но и семејство. На последниот кадар се прикажани со две деца и трето е на пат..
· Два пара и нивниот животен тек. Семејството Димитрови и семејството Николовски. Паралелено се прикажува животот на овие две семејства низ годините. Првите се млади и планираат семејство но го одложуваат заради факултетот, подоцна заради напредок во кариерата, финансии, сметаат дека им треба поголем простор за деца. На крајот завршуваат во луксузен стан, сами, огорчени. Додека вторите, семејството Николовски, уживаат во љубовта и не се оптоварени со финансии и кариера. Со текот на годините нивното семејство расте и покрај тоа што живеат во поскромен стан. На последниот кадар тие се веќе остарени, но со големо семејство прикажани се на семеен ручек.
· “Животот е предизвик”- Прикажани се разни кадри од слики кои будат позитивни емоции. На крајот од рекламниот спот прикажано е големо семејство, дедо баба, мајка, татко и три деца  на семеен ручек. При тоа може да се забележи дека сите се седнати на трпезата, додека жените служат ручек.
· “Жена лекар”- во овој рекламен спот прикажана е женска фигура на силна и успешна жена, која во исто време е лекар, мајка и сопруга. Таа раскажува дека и покрај успешната кариера, таа е мајка на 4 деца. Уверува дека ниеден успех не е доволен ако нема со кој да го споделиш и дека е горда што е мајка на четири деца.
· Сличен рекламен спот со доминатна женска улога е оној во кој млада жена зборува како забременила дури студирала, но сепак успела да стане вработена жена и добра мајка и сопруга. Нагласува дека одлуката за брак и деца ја донеле заеднички со својот сопруг.
·  Постар човек седи на стол и го разгледува семејниот албум и раскажува како неговите предци (прабаба ми, баба ми) имале повеќе деца и покрај лошите животни услови, додека денешниве млади се посветени на кариерата и борбата за пари. Тој заклучува дека животот, кариерата... поминуваа и на крајот само семејството останува. Кадрите се исполнети со изразен симболизам на албумот кој се празни како доаѓаат новите генерации.
· “Продолжи го семејното стебло”- Наративен машки глас кој вели дека ќе биде ист како прадедо му кој и покрај сите потешкотии, сиромаштија и војна имал пет деца, останал глава на семејството и никогаш не ја разочарал својата сопруга. Младиот човек сака да бидам ист како неговиот дедо кој му е пример-столб на семејството.
· “Семејството е најголемото училиште”- Дете влегува во училница која всушност е неговиот дом. Таму го очекува целото семејство мајка, татко и повеќе деца. Мајката е во кујна, готви, таткото на кауч гледа телевизија, децата си играат. Сите се среќни и атмосферата е позитивна. 
Кај комерцијалните рекламни спотови пораката е многу посуптилна. Остава простор за сопствени анализи и заклучоци на гледачот. Иако целта е јасна, да се промовира одреден производ или услуга, заведувањето се одвива индиректно. Најчесто, семејството кај ваквите реклами е присутно кога се презентираа нешто што е во интерес на целото семејство (купување стан/автомобил, подигање кредит и слично). Меѓутоа, понекогаш и покрај тоа што таргетот е еден член од семејството, се прикажува слика на целото семејство со цел да се предизвикаат позитивни емоции.
· НЛБ Тутунска банка- Услугата која што се нуди е стамбен кредит. Мајка, татко и дете(девојче) се распрашуваат за условите за подигање стамбен кредит. Портретираните ликови се млади родители, убаво и модерно облечени, кои и покрај тоа што се многу млади имаат десетина години старо дете. Тие за весели, со насмевки на лицата.
· REHAU прозорци за цел живот- Додека се прикажуваат слики од дечиња, нараторот вели: “Тие ни ги стоплуваат срцата, не грејат и кога е најладно”. Потоа, следи кадар од среќно семејство, мајка татко и едно дете(девојче). Мајката и девојчето седат на кревет и читаат нешто, додека е над нив, ги прегрнува и се смее. Јасно е дека во овој спот, семејството симболизира топлина.
· VIP-фејсбоок- Семејството е прикажано на семеен ручек. Мајака, татко и две деца машко и девојче во тинејџерски години. Сите седат и ручаат и за тоа време се активни на фејсбук профилите, постираат фотографии и коментари од ручекот. При тоа меѓу нив владее пријателски однос, младешки дух и нема надредени улоги и изразени авторитети. Тука семејството се користи за да се прикаже хармонијата и заедништвото која е можна и при употреба на техничките уреди и интернетот (кои се многу актуелни) дури и за време на семејниот ручек. Услугата “се продава” на целото семејство.
· Стопанска банка-стамбен кредит. Рекламниот спот прикажува ралични кадри од семејството. Таткото готви во кујна, мајката вежба, ќерката (околу 6 години) црта. Ова семејство е модерно семејство, пораката е дека на модерните семејства им треба простор за секој член.
· Стопанска банка-стамбен кредит- Во слична реклама која исто така промовира стамбен кредид, прикажано е три члено семејство: мајка, татко и дете (девојче). Сите влегуваат во нов, убаво уреден стан, мајката започнува со работа во кујната, таткото и девојчето седнуваат на кревет. Сите се весели и среќни.
· Макпетрол- “Со бензините на макпетрол секогаш први на целта” – Прикажани се две семејства, мајка татко и две мали деца. Мажите се натпреваруваат кој од нив ќе стигне прв на целта (некое летувалиште). Притоа, мажите се тие кои одлучуваат кога ќе тргнат, како ќе возат, кога да стават бензин. Односно прикажани се како фигури кои одлучуваат. Пораката е дека со избор на одредено гориво, побрзо се стиг на одбраната дестинација.
· Подравка- реклама за супа. Прикажано четири члено семејство кое заедно готви и го спрема семејниот ручек. Секако мајката ја има главната улога во подготвување на супата, но учествува и таткото, па и децата. Сите се весели и среќни. Пораката е дека целото семејство ќе ужива во вкусот на супите на подравка.
· Бекутан-производи за детската нега. Во овој рекламен спот иако мајката е таа која се грижи за храната и негата на детето и таткото е прикажан како некој што понекогаш и помага во своите обврски. Помага за бањање на пример.

Заклучок

Според направената анализа на актуелните рекламни пораки на македонските телевизии може да се заклучи дека значаен дел од рекламните пораки што се емитуваат на програмите на телевизиите во Република Македонија се однесуваат на семејството или на моменти од неговото живеење. Главно, вниманието го привлекуваат рекламите кои се  дел од кампањата на Владата на Република Македонија за вредностите на семејството.
Рекламните пораки на македонските телевизии го прикажуваат нуклеарното семејство, каде што хетеросексуалноста е норма за препознавање  и прифаќање на различни видови семејства. Анализата покажува дека семејството се јавува во неговата основна форма, односно, мајка, татко и деца. Се поддржува сликата за идеален модел на семејство. Големината на семејството е она што ги одвојува бесплатните од комерцијалните пораки на македонските телевизии. Имено, кај рекламните спотови на кои нарачател е Владата на РМ, семејството е поголемо и опфаќа повеќе членови. Освен мајката и таткото, се појавуваат и три-четири деца, баби и дедовци, додека кај комерцијалните пораки семејството е составено од мајка, татко и најчесто едно дете. 
Што се однесува до сликата за половите во рамките на семејниот модел, може да се каже дека доминираат стереотипните улоги. Жените во рекламите се прикажани во различни улоги, но сепак преовладуваат слики на жени домаќинки, кои се грижат за одржување на домот и одгледување на децата. Во некои  рекламните спотови сепак може да се забележи  понезависна и подоминатна жена (лекар, правник, вработена а сепак мајка). Во комерцијалните рекламни спотови, жените се прикажани како модерни, млади и мајки на едно до две деца, но и во овој случај тие често ги вршат “женските работи” во домот, а поретко работата ја делат со мажот или се прикажани надвор од домот. 
Типот на маж кој е најприсутен во рекламите на кампањата на Владата е авторитетен, силен, карактерен, стабилен, столб на семејството. Во рекламите од комерцијален карактер мажот/таткото е поставен во различни улоги. Па од една страна е грижлив татко кој им посветува време на децата и и помага на сопругата (рекламите за стамбени кредите, рекламата на подравка, бекутан), додека во рекламата на Макпетрол, тој е сепак традиционален маж кој воланот и одлуките не ги препушта на жената.
Децата во анализираните рекламни спота немаат изразени карактерни улоги. Тие иако се главната порака, сепак имаат улога на статисти кои треба да ги разубават кадрите и да предизвикаат позитвни емоции кај гледачите.
Интересно е што во рекламите кои се дел од кампањата на Владата се појавуваат баби и дедовци, практика што е одамна заборавена. Ваквата појава не може да не се забележи како обид за наметнување на идеалот за патријахално, традиционално семејство.	Севкупно земено  визуелното и дискурзивното прикажување и претставување на жените и мажите во комерцијалните реклами и некомерцијалните спотови, е сеуште во доменот на конзервативното и стереотипното. Токму ваквата состојба во јавноста често иницира дебати за дискриманција при портретирање на семејството во рекламните пораки, родова дискриминација, дискриминација на хомосексуалците, дискриминација на тие што немаат деца.
Во однос на строгото портретирање на машките и женските ликови сметам дека ваквата поделеност не е некаква сексистичка идеологија, тука е одраз на општествените ставови на соодветните улоги на мажот и жената и одраз на културните вредности на македонското општество. Иако жените главно се прикажани како домаќинки и мајки има и обиди тие да се прикажат и како успешни деловни жени. Пораките се често следени од симболиката дека се може да се постигне доколку се сака. Не верувам дека постои жена која што и покрај сите финансиски и деловни успеси не сака да се реализира како сопруга и мајка.
Семејството пак, е круцијално за опстанокот на едно општество. Факт е дека семејството во Република Македонија се соочува со криза. Тоа можат да го потврдат податоците на Заводот за статистика според кои се намалува бројот на склучени бракови, се зголемува бројот на разводи, се раѓаат се помалку деца, а се поголем број од тие што се раѓаат се вонбрачни.[footnoteRef:2] Ниедна власт не сака држава која старее...Оттаму, ја наоѓам оправдана политиката на владата за промоција на семејните вредности. Факт е дека рекламните спотови се обоени со патријахални и традиционални елементи, но статистичките податоци покажуваат дека тие влијаеле на свеста на македонскиот народ. Имено, се забележува тренд на зголемување на  бројот на родени деца, а се намалува бројот на разводи и покрај тоа што социоекономската состојба во државата не е променета.[footnoteRef:3]  [2:  Бројот на разводи во 2013 бележи зголемување за 6.2% во споредба со 2012 и изнесува 2045. Се намалува бројот на склучени бракови, па во 2013 е намален за 0.1% и изнесува 13.982. Во 2013 година родени се 420 деца помалку од 2012, а статистиките покажуваат дека во 1994-та година се раѓале 31421 дете наспроти 23 138 во 2013 години, што е за повеќе од 8000 помалку. Исто така, расте бројот на вонбрачни деца и достигна до 12% од вкупниот број родени, Завод за статистика на РМ.]  [3:  Според Државниот завод за статистика, бројот на живородени деца во второто тромесечие на 2014 година во споредба со истиот период од лани е зголемен за 4 проценти, исто како што опаѓа бројот на разводи за 2%.] 

Прашањето за дискриминаторскиот карактер на рекламните спотови е дискутабилен. Кампањата на владата не ги “оцрнува” тие што немаат деца или што не се во брак, ниту пак диретно се посочени во рекламите. Според мене, пораките се повеќе насочени кон тие што веќе имаат создадено семејство да го зачуваат, да го зголемат, да го почитуваат. Семејните вредности се значајни за сите луѓе и за целото општество, затоа што сите ние припаѓаме на некакво семејство и тука не гледам простор за дискриминациско и поделено сфаќање и прифаќање.
 Истражувањата покажуваат дека нема документиран израз на почувствувана дискриминација од рекламните пораки кои го портретираат семејството. Никој формално не се жали дека бил дискриминран на ваков или сличен начин. Овластениот орган за заштита од дискриминација – “Комисијата за заштита од дискриминација” не бележи никакви претставки за дискриминација во рекламните пораки. Така, се поставува прашањето, дали овие дебати се “предимензионирани”?! Ова прашање остава простор за пообемна анализа.

